
U z n e s e n i e
Výboru Národnej rady Slovenskej republiky
pre zdravotníctvo
zo 14. júna  2007


k  Vládnemu návrhu zákona o ochrane, podpore a rozvoji verejného zdravia a o zmene a doplnení niektorých zákonov (tlač 273)


	Výbor Národnej rady Slovenskej republiky pre zdravotníctvo


	prerokoval Vládny návrh zákona o ochrane, podpore a rozvoji verejného zdravia a o zmene a doplnení niektorých zákonov (tlač 273);


A. s ú h l a s í

	      s Vládnym návrhom  zákona o ochrane, podpore a rozvoji verejného zdravia a o zmene a doplnení niektorých zákonov (tlač 273) ;
 
 
B. o d p o r ú č a
Národnej rade Slovenskej republiky

      Vládny návrh zákona o ochrane, podpore a rozvoji verejného zdravia a o zmene a doplnení niektorých zákonov schváliť s týmito pozmeňujúcimi a doplňujúcimi návrhmi:

K čl. I 
1. V § 2 ods. 1 písm. j) znie:

 	 „j) hodnotenie dopadov na verejné zdravie je súbor nástrojov, ktorých cieľom je posúdiť priame a nepriame vplyvy ľudskej aktivity na verejné zdravie,“.

Predložená definícia pojmu nezodpovedá definícia HIA (Health Impact Assessment) tak ako ju uvádza Gothenburgský konsenzus WHO. Predložený návrh úpravy textu predstavuje upravenú definíciu pojmu pre účely práva Slovenskej republiky.   


2. V § 3 ods. 1 vypustiť písm. f) a v § 63 doplniť nový odsek /6/, ktorý znie: 
     „/6/ Konanie o právach, právom chránených záujmoch a povinnostiach právnických osôb a fyzických osôb začaté Ministerstvom dopravy, pôšt a telekomunikácií Slovenskej republiky, ktoré nebolo ku dňu účinnosti tohto zákona právoplatne skončené, dokončí Ministerstvo dopravy, pôšt a telekomunikácií Slovenskej republiky  podľa doterajších predpisov.“.

Ministerstvo dopravy, pôšt a telekomunikácií SR ako orgán verejného zdravotníctva si svoje úlohy v oblasti verejného zdravotníctva plní v podstate len v oblasti železničnej dopravy, nezabezpečuje letiská, prístavy na území SR. Výkon štátneho zdravotného dozoru ako aj potravinového dozoru v jednotlivých zariadeniach, ktoré slúžia aj MDPaT v oblasti životných podmienok, hygieny výživy, pracovného prostredia a pod. cca v 80 % vykonávajú regionálne úrady verejného zdravotníctva. Ochranu obyvateľstva pred žiarením nezabezpečuje tento  orgán verejného zdravotníctva vôbec. Túto oblasť v plnom rozsahu zabezpečuje Úrad verejného zdravotníctva SR. Obdobne to platí aj v oblasti riešenia epidemiologickej problematiky. Vzhľadom na uvedenú skutočnosť úrady verejného zdravotníctva na území SR by boli plne schopné plniť úlohy, vyplývajúce im z predkladaného návrhu zákona aj v zariadeniach, ktoré doteraz patrili do pôsobnosti MDPaT. Uvedeným riešením by sa vyriešila nevyjasnenosť kompetencií jednotlivých orgánov verejného zdravotníctva, ktoré vznikajú  v súvislosti s prenikaním súkromného podnikania aj do priestorov patriacich MDPaT. Nezanedbateľná je aj skutočnosť obmedzených možností na analýzy faktorov ť životného prostredia, ktoré sa už dnes musia poskytovať prostredníctvom  akreditovaných laboratórií, ktoré sú v rámci úradov verejného zdravotníctva na území SR.

3.  V § 5 ods. 4 písm. c) znie:
     „c) plánuje, koordinuje a určuje rozsah kontroly prenosných ochorení,“.

Pre koordináciu kontroly prenosných ochorení je nevyhnutné  určiť rozsah opatrení, činností, postupov pre výkon plánovania, koordinácie a kontroly.

4. V § 5 ods. 4 písm. d) znie:
        „d) plánuje, koordinuje a určuje rozsah a očkovacie schémy imunizačného   programu,“.

Národný imunizačný program patrí medzi celoštátne verejné zdravotné preventívne programy, ktoré vyžadujú vymedzenie povinností na strane vykonávateľov (poskytovateľov zdravotnej starostlivosti) i na strane verejnosti. Úrad verejného zdravotníctva SR je  kompetentnou organizáciou pre určenie rozsahu  imunizačného programu i určenie platných očkovacích schém pre jeho realizáciu. 
     
5. V  § 5 ods. 4 v písm.  o) sa za slovo „vydáva“ vkladajú slová „a odoberá“.

	Zosúladenie ustanovenia s vládnym návrhom zákona, ktorým sa mení a dopĺňa zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov a  ktorým sa menia a dopĺňajú niektoré zákony (tlač 279).


6. V  § 5 sa dopĺňa odsekom 7, ktorý znie:
		„(7) Úrad verejného zdravotníctva vykonáva pôsobnosť podľa odsekov 4 a 5, ak tento zákon neustanovuje inak (§ 7).“.

Spresnenie pôsobnosti Úradu verejného zdravotníctva SR vo vzťahu k pôsobnosti orgánov verejného zdravotníctva mimo rezortu zdravotníctva ustanovenú v § 7.


				
7. V  § 6 ods. 6 písm. d) znie :

„d) vykonáva a vyhodnocuje kontrolu zaočkovanosti na úrovni kraja,“.

Touto kompetenciou je možné získať prehľad o zaočkovanosti na úrovni jednotlivých krajov.  

8.  § 6 sa dopĺňa odsekom 8, ktorý znie:

		„(8) Regionálne úrady verejného zdravotníctva vykonávajú pôsobnosť podľa     odsekov 3, 4 a 6, ak tento zákon neustanovuje inak (§ 7).“.

							
Spresnenie pôsobnosti regionálnych úradov verejného zdravotníctva SR vo vzťahu k pôsobnosti orgánov verejného zdravotníctva mimo rezortu zdravotníctva ustanovenú v § 7.

9. V  § 8 ods. 3 sa v úvodnej vete vypúšťa slovo „najmä“.
				
	Národné referenčné centrum je špecializovaným pracoviskom Úradu verejného  zdravotníctva alebo regionálneho úradu verejného zdravotníctva, preto jeho úlohy musia byť vymedzené taxatívne.

10.  V § 8 odsek  4 znie:

	„(4) Ministerstvo schváli zriadenie národného referenčného centra, ak má žiadateľ osvedčenie o správnej laboratórnej praxi alebo osvedčenie o akreditácii; to neplatí, ak národné referenčné centrum nemá laboratórium.“.

Vypustenie požiadavky personálneho zabezpečenia a materiálno-technického vybavenia z dôvodu jej nadbytočnosti, resp. z dôvodu duplicity s požiadavkou osvedčenia o správnej laboratórnej praxi alebo osvedčenia o akreditácii.


11.  V  § 8 ods. 5 sa vypúšťa písmeno c).

    Doterajšie písmená d) a e) sa označujú ako písmená c) a d).

Legislatívna úprava v nadväznosti na navrhované vypustenie požiadavky personálneho zabezpečenia a materiálno-technického vybavenia v § 8 ods. 4.


12. V  § 8 ods. 7 sa slovo „podmienky“ nahrádza slovom „podmienku“.

Legislatívna úprava v nadväznosti na navrhované vypustenie požiadavky personálneho zabezpečenia a materiálno-technického vybavenia v bode 3 (v navrhovanej zmene § 8 ods. 4).


13.  V  § 8 odsek 8 znie:

		  „(8) Ak národné referenčné centrum prestane spĺňať podmienku podľa odseku 4, ministerstvo zdravotníctva na základe žiadosti úradu verejného zdravotníctva alebo regionálneho úradu verejného zdravotníctva schváli zrušenie národného referenčného centra.“.

	Na zrušenie národného referenčného centra sa určuje rovnaký režim ako na jeho zriadenie – zrušenie národného referenčného centra podlieha schváleniu ministerstva zdravotníctva. 


14.  V čl. I  v § 11 sa v úvodnej vete vypúšťajú slová „plnia špecializované úlohy verejného zdravotníctva, najmä“, a označenie písmen „b) až r)“ sa nahrádza označením „a) až q“ a na konci sa dopĺňa písmeno r), ktoré znie:

        „r)  	plnia špecializované úlohy v odbore lekárskej mikrobiológie, v odbore ochrany zdravia pred ionizujúcim žiarením, v odbore genetickej toxikológie, v odbore mikrobiológie životného prostredia, v odbore biológie životného prostredia a v odbore chemických analýz a fyzikálnych faktorov  životných podmienok a pracovných podmienok.“.
Špecializované úlohy verejného zdravotníctva sa vymedzujú 	taxatívne a súčasne sa odstraňuje technická chyba označenia písmen.


15.  V  § 11 písm. m) znie:
„m) plánujú, koordinujú a kontrolujú imunizačný program, kontrolujú správne postupy a manipuláciu s očkovacími látkami na všetkých úrovniach.“.

Je nevyhnutné sledovať správne technologické postupy a manipuláciu s očkovacími látkami vzhľadom na možné negatívne vplyvy na kvalitu národného imunizačného programu. Zdvojenie kontrolných mechanizmov u imunologických liekov (vakcín) umožňuje i smernica č. 2001/83 ES Európskeho parlamentu a Rady v ods. 35 a v hlave VII čl. 83. 


16.  § 11  sa dopĺňa  písmenom  s), ktoré znie:
    „s) zabezpečuje odbornú prípravu na získanie osvedčenia o odbornej spôsobilosti“.

Je potrebné zabezpečiť, aby osoby, ktoré chcú získať osvedčenie na určitý druh práce, mohli získať vedomosti aj na jednotlivých úradoch verejného zdravotníctva.  


17.  V § 13 sa vypúšťa odsek 10.

				Vypustenie ustanovenia z dôvodu jeho nekonkrétnosti.

18.  V § 16 ods. 1 sa tretia veta nahrádza týmto textom: „Ak ide o činnosti podľa § 15 ods. 2, odborná spôsobilosť sa preukazuje 
      a) 	osvedčením o odbornej spôsobilosti alebo
      b) 	dokladom o absolvovaní príslušného odborného vzdelania20) alebo dokladom o uznaní dokladu o vzdelaní podľa osobitných predpisov.21)“.

Poznámky pod čiarou k odkazom 20 a 21 znejú:
20) 	Zákon č. 455/1991 Zb. o živnostenskom podnikaní (živnostenský zákon) v znení neskorších predpisov.  
21)	Zákon č. 477/2002 Z. z. o uznávaní odborných kvalifikácií a o doplnení zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov v znení neskorších predpisov.
Zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov.	
Zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.“.

Poznámky pod čiarou k odkazom 20 až 70 sa primerane označia.

Spresnenie ustanovenia vzhľadom na inštitút uznávania dokladov o vzdelaní a živnostenský zákon.


19.  V  § 16 ods. 4 písm. b) znie:

      „b) osvedčenie o akreditácii laboratórneho skúšania, odberov vzoriek a meraní fyzikálnych  faktorov. 

Ide o požiadavku na skvalitnenie poskytovaných služieb. 

20. V § 16 ods. 11 časť vety za bodkočiarkou znie: „to neplatí, ak sa fyzická osoba preukáže dokladom o absolvovaní príslušného odborného vzdelania20) alebo dokladom o uznaní dokladu o vzdelaní podľa osobitných predpisov.21)“.

Spresnenie ustanovenia vzhľadom na inštitút uznávania dokladov o vzdelaní a živnostenský zákon.

21. V § 16 ods. 17 písm. a) sa na konci pripájajú tieto slová: alebo doklad o uznaní dokladu o vzdelaní podľa osobitných predpisov,21)“.

Spresnenie ustanovenia vzhľadom na inštitút uznávania dokladov o vzdelaní.

22.  V § 16 ods. 17 písm. d) sa slová „podľa odseku 24“ nahrádzajú slovami „podľa odsekov 23 a 24“.

				Zosúladenie ustanovenia s § 16 ods. 26.

23.  V  § 16 ods. 17 písm. f) sa vypúšťajú slová „a f)“.

				
Zosúladenie ustanovenia s § 16 ods. 9, podľa ktorého sa na vykonávanie činnosti uvedenej v § 15 ods. 1 písm. f) nevyžaduje osvedčenie o akreditácii.


24. V  § 16 ods. 18 sa vypúšťa slovo „samostatne“.

Spresnenie podmienky, po splnení ktorej žiadateľ nemusí vykonať skúšku. 
25. V  § 16 ods. 19 sa vypúšťa slovo „samostatne“.

Spresnenie podmienky, po splnení ktorej žiadateľ nemusí vykonať skúšku. 

26. V  § 16 odseky 27 a 28 znejú:
		„(27) Osvedčenie o odbornej spôsobilosti podľa odsekov 23 a 24 vydá žiadateľovi príslušný orgán verejného zdravotníctva po predložení dokladu podľa odseku 26. Príslušný orgán verejného zdravotníctva môže v osvedčení o odbornej spôsobilosti určiť rovnaký rozsah a rovnaké obmedzenia pri výkone činnosti, ako sú určené v doklade podľa odseku 26.

		(28) Vzdelanie podľa odseku 4 písm. a), odseku 5 písm. a), odseku 6 písm. a), odsekov 7 a 8, odseku 9 písm. a), odseku 12 písm. a) a odseku 13 písm. a) sa preukazuje dokladom o absolvovaní príslušného vzdelania alebo dokladom o uznaní dokladu o vzdelaní podľa osobitných predpisov.21)“.

Navrhovaná úprava vyplýva z požiadavky jednotnej úpravy pre všetkých občanov členských štátov Európskej únie. Súčasne sa dopĺňa spôsob preukazovania vzdelania vo väzbe na platnú	právnu úpravu uznávania dokladov o vzdelaní.

27. V  § 26 ods. 4 písm. c) sa odkaz „10)“ nahrádza odkazom „9)“.

				Odstránenie technickej chyby.


28.  V  § 27 sa dopĺňa odsekom 4, ktorý znie:
	„(4) Obce sú oprávnené objektivizovať expozíciu obyvateľov a ich prostredia hluku a vibráciám  v súlade s požiadavkami ustanovenými vykonávacím predpisom podľa § 62 písm. m). Objektivizáciu expozície obyvateľov a ich prostredia hluku a vibráciám  môžu vykonávať len osoby odborne spôsobilé na činnosť podľa § 15 ods. 1 písm. a).“.

Z hľadiska častého výskytu obťažovania obyvateľov obce hlukom a vibráciami najmä z reštauračných zariadení, prevádzkovaných po 22,00 hod., je potrebné umožniť obci tieto faktory bezodkladne objektivizovať.


29.  V  § 31 ods. 7 písmeno c) znie:
      „c) vypracovať a predložiť každoročne k 31. decembru regionálnemu úradu verejného zdravotníctva informáciu o výsledkoch hodnotenia zdravotných rizík a opatreniach vykonaných na ich zníženie alebo odstránenie na pracoviskách, na ktorých zamestnanci vykonávajú rizikové práce.“.

	Spresnenie povinnosti tak, aby bolo jednoznačná lehota na predloženie informácie.

30.  V § 37 ods. 2 písm. b) sa slová „za mimoriadne teplých dní“ nahrádzajú slovami „počas dní, keď teplota vonkajšieho vzduchu nameraná v tieni presahuje 30 °C“.

				Spresnenie ustanovenia.

31. V § 41 ods. 2 sa text „b) meno, priezvisko a bydlisko osoby zodpovednej za prevádzkovanie“ nahrádza textom „c) meno, priezvisko a bydlisko osoby zodpovednej za prevádzkovanie odstraňovania azbestu alebo materiálov obsahujúcich azbest zo stavieb“.

	Odstránenie technickej chyby označenia ustanovenia a spresnenie ustanovenia.

32.  V  § 47 ods. 7 sa slovo „rajónovým“ nahrádza slovom „radónovým“.
Odstránenie technickej chyby.


33. V  § 48 ods. 1 sa slovo „inými“ nahrádza slovom „fyzikálnymi“.

				Spresnenie ustanovenia.

34. V  § 48 ods. 2 písm. g) sa slová „podľa odseku 2“ nahrádzajú slovami „podľa  odseku 3“.

				Odstránenie technickej chyby.

35.  V § 51 ods. 1 písmeno a) znie:

        „a) 	plniť opatrenia na predchádzanie ochoreniam podľa § 12 ods. 2 písm. a) a e) až h) a opatrenia pri mimoriadnych udalostiach podľa § 48 ods. 3 písm. c) až f) a h) až j) nariadené príslušným orgánom verejného zdravotníctva,“.

Umožňuje sa ošetrujúcemu lekárovi rozhodnúť o vykonaní očkovania s prihliadnutím na zdravotný stav osoby a rodinnú anamnézu.
Súčasne sa v bode 1 spresňujú povinností fyzických osôb plniť opatrenia na predchádzanie ochoreniam v nadväznosti na úpravu priestupkov v § 56 ods. 1 písm. a) až e) a dopĺňa sa povinnosť plniť opatrenia pri mimoriadnych udalostiach vzhľadom na oprávnenia orgánov verejného zdravotníctva nariaďovať tieto opatrenia podľa § 48 ods. 3 a v bode 4 sa spresňujú povinností fyzických osôb-podnikateľov a právnických osôb odkazom na príslušné ustanovenia.


36.  § 51 odsek 1 sa dopĺňa písmenom e), ktoré znie:
 
        „e) 	podrobiť sa v súvislosti s predchádzaním prenosným ochoreniam povinnému očkovaniu a nariadenému očkovaniu, ktoré nie je spojené s nebezpečenstvom pre zdravie, ak ošetrujúci lekár neurčí inak.“.

Umožňuje sa ošetrujúcemu lekárovi rozhodnúť o vykonaní očkovania s prihliadnutím na zdravotný stav osoby a rodinnú anamnézu.
Súčasne sa v bode 1 spresňujú povinností fyzických osôb plniť opatrenia na predchádzanie ochoreniam v nadväznosti na úpravu priestupkov v § 56 ods. 1 písm. a) až e) a dopĺňa sa povinnosť plniť opatrenia pri mimoriadnych udalostiach vzhľadom na oprávnenia orgánov verejného zdravotníctva nariaďovať tieto opatrenia podľa § 48 ods. 3 a v bode 4 sa spresňujú povinností fyzických osôb-podnikateľov a právnických osôb odkazom na príslušné ustanovenia.

37. V § 52 ods. 1 písmeno a) znie:

        „a) 	plniť opatrenia na predchádzanie ochoreniam podľa § 12 ods. 2 písm. a) až c), e) a  g) až m) a ods. 3 až 5 a opatrenia pri mimoriadnych udalostiach podľa § 48 ods. 3 nariadené príslušným orgánom verejného zdravotníctva,“.

Umožňuje sa ošetrujúcemu lekárovi rozhodnúť o vykonaní očkovania s prihliadnutím na zdravotný stav osoby a rodinnú anamnézu.
Súčasne sa v bode 1 spresňujú povinností fyzických osôb plniť opatrenia na predchádzanie ochoreniam v nadväznosti na úpravu priestupkov v § 56 ods. 1 písm. a) až e) a dopĺňa sa povinnosť plniť opatrenia pri mimoriadnych udalostiach vzhľadom na oprávnenia orgánov verejného zdravotníctva nariaďovať tieto opatrenia podľa § 48 ods. 3 a v bode 4 sa spresňujú povinností fyzických osôb-podnikateľov a právnických osôb odkazom na príslušné ustanovenia.


38. V  § 55 ods. 2 sa v úvodnej vete vypúšťa slovo „najmä“.

Opatrenia na odstránenie zistených nedostatkov sa  vymedzujú 	taxatívne.

39.  V  § 56 ods. 1 písm. a) znie:

      „a) sa bez preukázania závažných zdravotných alebo iných lekárom zdôvodnených prípadoch nepodrobí očkovaniu, vyplývajúcemu z príslušných právnych predpisov, alebo nariadenému očkovaniu.

Za priestupok nie je možné považovať také nepodrobenie sa nariadenému očkovaniu, ktoré by ohrozilo zdravie  očkovanej osoby. 


40.  V § 56 ods. 1 sa za písmeno e) vkladá nové písmeno f), ktoré znie:

      „f) nesplní nariadené opatrenie pri mimoriadnych udalostiach podľa § 48 ods. 3,“.

Doterajšie písmená f) až k) sa označujú ako písmená g) až l).

Doplnenie priestupkov v nadväznosti na navrhované doplnenie povinností fyzických osôb v bode 17 - § 51 ods. 1 písm. a).

41.  V  § 57 ods. 29 sa slovo „predajca“ nahrádza „slovami “výrobca, dovozca,  distribútor a predajca“.

	Spresnenie okruhu zodpovedných subjektov v prípade porušenia niektorej z povinností podľa § 43 tak, aby tento okruh subjektov korešpondoval s nositeľmi povinností podľa § 43.

42.  V § 57 ods. 37 sa na konci pripájajú tieto slová: „podľa § 45 ods. 3 písm. e)“.

				Spresnenie ustanovenia.

43.  V § 57 ods. 39 písm. a) sa slová „podľa § 13“ nahrádzajú slovami „podľa § 12 ods. 2 písm. a) až c), e) a  g) až m) a ods. 3 až 5“.

Umožňuje sa ošetrujúcemu lekárovi rozhodnúť o vykonaní očkovania s prihliadnutím na zdravotný stav osoby a rodinnú anamnézu.
Súčasne sa v bode 1 spresňujú povinností fyzických osôb plniť opatrenia na predchádzanie ochoreniam v nadväznosti na úpravu priestupkov v § 56 ods. 1 písm. a) až e) a dopĺňa sa povinnosť plniť opatrenia pri mimoriadnych udalostiach vzhľadom na oprávnenia orgánov verejného zdravotníctva nariaďovať tieto opatrenia podľa § 48 ods. 3 a v bode 4 sa spresňujú povinností fyzických osôb-podnikateľov a právnických osôb odkazom na príslušné ustanovenia.

44.  V  § 59 ods. 2 sa vypúšťajú písmená b) až f) a h) a i).

Doterajšie písmeno g) sa označí ako písmeno b).

Zúženie okruhu vecí, na ktoré sa nevzťahujú všeobecné predpisy o správnom konaní, a to aj s ohľadom na znenie § 3 ods. 6 zákona č. 71/1967 Zb. o správnom konaní (správny poriadok) v znení neskorších predpisov.

45. § 61 znie:
„ § 61
Odborná spôsobilosť pri  plnení úloh orgánov verejného zdravotníctva

Odborné činnosti pri plnení úloh orgánov verejného zdravotníctva môžu vykonávať len osoby s odbornou spôsobilosťou podľa osobitného predpisu;33) ďalšie  povinné vzdelávanie riadi ministerstvo prostredníctvom akreditovaných inštitúcií.  Funkciu hlavného hygienika a regionálneho hygienika môže vykonávať len osoba so špecializačnýcm odborom ...príloha 1 kategória „A“ písm. d) ods. 4, 9, 10, 11, 43.“.

Osoba hlavného resp. regionálneho (okresného) hygienika sa spája vo verejnosti so zdravotníckym vzdelaním lekárskeho smeru. Celý zákon je koncipovaný ako zákon o verejnom zdravotníctve a ako taký bude vnímaný i personálne. Z tohto pohľadu je žiaduce, aby vykonávateľom funkcií vo verejnom zdravotníctve boli len pracovníci so vzdelaním s lekárskou fakultou. Toto je dôležité i z pohľadu celej koncepcie zákona, ktorý je orientovaný na ľudské zdravie. Nakoľko zákon jednoznačne pojednáva o zdravotníckych činnostiach a dopade životných, pracovných a sociálnych podmienok na zdravie človeka je logickou požiadavkou, aby tieto požiadavky zákona zabezpečoval odborný pracovník len s adekvátnym medicínskym vzdelaním. 
 
46. V  § 63 sa dopĺňa odsekmi 6 až 8, ktoré znejú:

		„(6) Konanie o právach, právom chránených záujmoch a povinnostiach právnických osôb a fyzických osôb začaté Ministerstvom spravodlivosti Slovenskej republiky, ktoré nebolo ku dňu účinnosti tohto zákona právoplatne skončené, dokončí Ministerstvo spravodlivosti podľa doterajších predpisov.

		(7) Ak sa vo všeobecne záväzných právnych predpisoch používa pojem „hlavný hygienik Slovenskej republiky“, rozumie sa tým „Úrad verejného zdravotníctva Slovenskej republiky“, a ak sa vo všeobecne záväzných právnych predpisoch používa pojem „regionálny hygienik“, rozumie sa tým „regionálny úrad verejného zdravotníctva“.
 
		(8) Ak sa vo všeobecne záväzných právnych predpisoch používa pojem „orgány hygienickej služby“ alebo „orgány na ochranu zdravia“, rozumejú sa tým „orgány štátnej správy v oblasti verejného zdravotníctva“.“.

Doplnenie prechodného ustanovenia vzhľadom na skutočnosť, že Ministerstvo spravodlivosti SR sa nezaraďuje medzi orgány verejného zdravotníctva. Prechodným ustanovením sa jednoznačne určuje subjekt, ktorý dokončí konanie začaté Ministerstvom spravodlivosti SR a právoplatne neskončené do účinnosti zákona. Súčasne sa rieši terminologický dopad v iných všeobecne záväzných právnych predpisoch v súvislosti s navrhovanou sústavou orgánov štátnej správy v oblasti verejného zdravotníctva.

47.  V  prílohe č. 1 v bode 8 sa slová „Regionálny úrad verejného zdravotníctva so sídlom v Prievidzi“ nahrádzajú slovami „Regionálny úrad verejného zdravotníctva Prievidza so sídlom v Bojniciach“.

	Uvedenie správneho názvu a sídla regionálneho úradu verejného zdravotníctva - odstránenie technickej chyby.

48.  V  prílohe č. 1 ods. 8 znie:

       „8. Regionálny úrad verejného zdravotníctva Prievidza so sídlom v Bojniciach pre územný obvod okresov Prievidza a Partizánske.“.

49.  V  prílohách č. 5, 6, 7 a 8 sa z názvu vypúšťa slovo „VZOR“.

Zosúladenie názvu príloh so znením § 52 ods. 5, ktorý odkazuje na prílohy č. 5,6,7 a 8.

K čl. II
50.  V bode 2 sa  v poznámke pod čiarou k odkazu 36ba citácia „§ 5 ods. 5 písm. j) zákona č. .../2007 Z. z.“ nahrádza citáciou „§ 5 ods. 4 písm. n) zákona č. .../2007 Z. z.“ a v poznámke pod čiarou k odkazu 36bb sa citácia „§ 5 ods. 5 písm. k) zákona č. .../2007 Z. z.“ nahrádza citáciou „ § 5 ods. 4 písm. o) zákona č. .../2007 Z. z.“.

				Legislatívno-technická úprava.

K čl. III
51. Na konci bodu 2 dopĺňa táto veta: „Doterajší odsek 3 sa označuje ako odsek 4.“.

				Legislatívno-technická úprava.



 

C. p o v e r u j e

      spoločného spravodajcu výborov Národnej rady Slovenskej republiky, aby v súlade s § 80 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky  v znení neskorších predpisov informoval o výsledku rokovania výborov Národnej rady Slovenskej republiky a aby odôvodnil návrh a stanovisko gestorského výboru k návrhu zákona uvedené v spoločnej správe výborov Národnej rady Slovenskej republiky na schôdzi Národnej rady Slovenskej republiky.









									Viliam  N o v o t n ý
								           predseda výboru





Beata  S á n i o v á
overovateľka výboru

